REGOLAMENT TAL-KUNSILL (KE) Nru 79/2008
tat-28 ta’ Jannar 2008
li jħassar ir-Regolament (KE) Nru 152/2002 li jirrigwarda l-esportazzjoni ta’ ċerti prodotti ta’ l-azzar tal-KEFA u tal-KE minn dik li qabel kienet ir-Repubblika Jugoslava tal-Maċedonja lejn il-Komunità Ewropea (sistema tal-kontroll doppju)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Il-Ftehim ta’ Stabbilizzazzjoni u ta’ Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-ex Repubblika Jugoslava tal-Maċedonja, min-naħa l-oħra, stabbilixxa fil-Protokoll 2 dwar prodotti ta’ l-azzar sistema ta’ kontroll doppju, mingħajr limiti kwantitattivi, għall-importazzjoni lejn il-Komunità ta’ prodotti ta’ l-azzar li joriġinaw fl-ex Repubblika Jugoslava tal-Maċedonja.
(2)
Is-sistema tal-kontroll doppju ġiet implimentata mir-Regolament (KE) Nru 152/2002 tal-21 ta’ Jannar 2002 li jirrigwarda l-esportazzjoni ta’ ċerti prodotti ta’ l-azzar tal-KEFA u tal-KE minn dik li qabel kienet ir-Repubblika Jugoslava tal-Maċedonja lejn il-Komunità Ewropea (sistema tal-kontroll doppju) (1).
(3)
Bid-Deċiżjoni.1/2007 ta’ l-20 ta’ Diċembru 2007 (2) tiegħu, il-Kunsill ta’ Stabbilizzazzjoni u ta’ Assoċjazzjoni bejn il-KE u l-ex Repubblika Jugoslava tal-Maċedonja emenda l-Protokoll 2 dwar prodotti ta’ l-azzar bl-effett li abolixxa s-sistema tal-konroll doppju. Ir-Regolament (KE) Nru 152/2002 għandu għalhekk jitħassar b’effett mill-1 ta’ Jannar 2008,
ADOTTAT DAN IR-REGOLAMENT:
Artikolu 1
Ir-Regolament (KE) Nru 152/2002 huwa b’dan imħassar.
Artikolu 2
Dan ir-Regolament għandu jidħol fis-seħħ fl-1 ta’ Frar 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Jannar 2008.